《放言》
宋代·舒岳祥

寒暑一大疟，天地一病躯。古来几寒暑，元气朘削馀。

人物生其几，短小一侏儒。神农乏药草，黄帝无医书。

坐令豺虎横，咬嚼为膏腴。顽疾久不治，脏腑生虫蛆。

愿借大雷斧，磔此害物徒。八荒既清廓，万古无忧虞。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。